
ACUM, ORICE TIMP POATE FI PREA TÂRZIU! 


ÎN LOC DE PREFAŢĂ 


Pe Ioan Barb l-am cunoscut prin anii 90, era un boem incurabil, iar rigoarea îi 
dădea bătaie de cap. Uneori era boem intenționat, fără motiv, iubea poezia, dar 
renuntase să mai scrie versuri, s-a întors cu fata spre jurnalism pentru a se 
elibera în faptul divers zilnic, era curios, provocator, judeca oameni, fapte, zile, 
furturi, viața aşa cum era. Şi-a ars caietele cu poezii într-un demers de bravadă, 
nu le-a mai recuperat niciodată, dar le-a trăit şi asta nu se uită. 

În acea perioadă a cunoscut multi oameni, unii l-au uitat, alții l-au disprețuit, 
dar s-a ținut de familie, de unii prieteni, a dat un sfat, a câştigat un ban pentru 
a-şi întreține copiii şi soția. Când au apărut calculatoarele cu posibilități infinite 
de informare şi comunicare s-a dovedit reticent, dar după ce a prins gustul 
picăturii de infinit a înțeles că timpul nu mai avea răbdare cu el, scriitorul îl căuta 
în gesturile zilnice, în nopțile tensionate, jurnalistul îi dădea beţia necesară, 
beţia scrisului, era un fulger anemic care îi străbătea mintea, familia îl chema la 
credință, prietenii la aventuri imprevizibile... 

Chiar a fost un moment când, din pricina opiniilor sale de jurnalist, cei 
afectați de anchetele lui Ioan Barb I-au dat în judecată, a fost purtat prin sălile 
judecătoriei, dar la urmă a învins, dreptul la opinie este unul normal într-o lume 
liberă. Apoi jurnalistul a avut curajul să dea statul român în judecată pentru că 
fusese condamnat pe nedrept, Curtea Europeană a Drepturilor Omului! i-a dat 
dreptate, în democrație libertatea de opinie este garantată! 


! Cauza Barb vs Romania ( nr. 5945/03) 


Reclamantul, Ioan Barb, este cetățean roman, s-a născut in anul 1960, este de profesie jurnalist si locuiește in localitatea 
Calan , județul Hunedoara Cazul înaintat CEDO priveşte condamnarea lui Ioan Barb pentru calomnie, acesta publicând un 
articol despre un om de afaceri, preşedintele unei filiale a Forumului Democrat German si compania sa, care oferea 
intermedierea de locuri de munca în Germania și cursuri de limba germana. Articolul sugera ca omul de afaceri ar fi înșelat 
mai multe persoane prin promiterea unor locuri de munca in Germania Plângerea reclamantului invoca încălcarea articolului 
nr.10 privind dreptul la libera exprimare,din Convenţia europeana. Conform acestui articol, orice persoana are dreptul la 
libertatea de exprimare. Acest drept cuprinde libertatea de opinie si libertatea de a primi sau de a comunica informații ori idei 
fără amestecul autorităţilor publice si fără a tine seama de frontiere. CEDO a hotărât, in unanimitate, ca articolului nr. 10 din 
Convenţie a fost încălcat si a decis despăgubirea reclamantului cu suma de 1000 euro. De asemenea, statul roman este obligat 
sa plătească si onorariul pentru avocatul reclamantului , in valoare de 1781 euro. — 

SURSA: www avocatnet To= 
htip:/www.avocatnet.ro/content/articles/id_13304/CEDO:Despagubiriipentrwiincalcarea/dreptului/la/libera/exprim 
are. htmlfixzz1nNW3PGbA 

Ioan Barb nu a făcut bravadă de suferințele sale, a reacționat demn la o 
nedreptate, a văzut viitorul ca pe o pradă. 

Toan Barb a fost muncitor, jurnalist, şomer, consilier juridic, avocat, a urcat 
greu treptele devenirii sale, a descoperit târziu secretul poemului şi al vieții. Dar 
a iubit viata... S-a simțit bine la Calan, în provincia poemelor sale, a trăit modest 
şi a visat măreț... 

Am fost o perioadă colegi, avea mari probleme cu disciplina, iubea mai mult 
conjunctura, inspirația de moment, ulterior a înțeles că rigoarea, s-au rânduiala, 
făceau parte din viață, apoi, brusc, prin anul 2010 a publicat un volum de poezie 
intitulat Picătura de infinit, părea să fi recuperat ceea ce abandonase din 
capriciu. 

Viața îl disciplinase. 

Această rigoare i-a permis să abordeze altfel problemele, a intrat în 
avocatură după un examen destul de greu, a început să câştige mai bine, începuse 
să înțeleagă faptul că viața nu-i o joacă şi nimeni nu-i cerea să fie stăpânul 
jocului, ci doar un om care se bucura de sabatul său interior, discret, cu pasiune, 
neînțeles, sau putin înțeles. Şi-a focalizat energia în redactarea unei reviste 
literare Algoritm literar, iar contactele cu poezia, cu proza, cu eseul, cu alți 
scriitori, l-au maturizat, înțelegea că trebuia să devină responsabil pentru 
sufletele celor impatimiti de frumos, familia sa creştea, apoi descoperise o 
familie mai mare, cea din literatură, ceva se mişca în netimpul său de poet. 

Bineînțeles că a primit reproşuri pentru modul cum făcea revista, erau 
scriitori care se simțeau jicniti pentru o poziționare lângă un alt scriitor pe care 
îl considerau minor, pentru mărimea literei, pentru un vers sau un poem. Ioan 
Barb înțelegea că trebuia să-şi urmeze drumul, era unul al său, neştiut de nimeni, 
doar de Dumnezeu, un fel de val îl prinsese, trebuia să se lase dus de el, să 
plutească demn spre alte zări. 

A fost şocat să constate că a venit o vreme când lumea se depărata de el, nu- 
i mai scria cronici, comentarii, note literare la volumele sale, sau pentru reviste. 
Totul a început în momentul în care a intrat în Uniunea Scriitorilor din România, 
Filiala Sibiu. 

Liniştit, Ioan Barb şi-a scris poemele, le-a trăit, a redescoperit taina vieții 
sale, era în Babilon, dar avea şansa unei sărbători infinite, devenise vier, cel ce 
lucra în via sa, nu în via altora. Avea ceva de spus, are ceva de spus, speranța dă 
consistență zicerilor sale. Deschiderea spre scrierile contemporanilor, accesul la 
informație prin intermediul internetului, studierea vechilor texte biblice într-o 
manieră proprie, lupta pentru pâinea cea de toate zilele, apariția copiilor la o 
vârstă înaintată, rugăciunea zilnică si încăpățânarea, l-au făcut să redescopere 

poezia ca un mod de rugăciune, de spovedanie, de eliberare din captivitatea 
interioară... 

Rigoarea l-a schimbat, căci poezia înseamnă disciplinare la modul absolut: 
luciditatea în fața glasului blând şi dulce care coboară în inimile oamenilor. 

Pe viitor Ioan Barb are nevoie de răbdare, va fi înțeles tot mai greu, va fi 
invidiat, se va supăra pe greşelile proprii, va pierde prieteni, va descoperi oameni, 
copiii vor creşte şi-l vor trage de barbă, va pierde multe pentru a regăsi altceva, 
pentru altundeva, căci sub via ființei plâng strugurii... 

SCURTE NOTE BIOGRAFICE 


e IOAN BARB, născut în 5. Nov. 1960, în Calan, jud. Hunedoara. 


° Studii. Absolvent al Facultăţii de Drept, Bucureşti. Licenţiat în Științe Juridice. 


© Profesia actuală: avocat, Baroul Hunedoara. 


° Căsătorit cu Sofia. 
Tată a cinci copii: Oana-Paula, Emanuel, Cristina-Maria, Sofia-Teodora, Ioan-Paul. 
Locuieşte în Călan, Streisángiorgiu, Jud. Hunedoara. 


° Debut editorial: volumul Tăcerea ca o flacără, poeme - Ed. Calauza, Deva, 1998, 
colecția “Cărțile albe". 
Alte cărți: 


PICĂTURA DE INFINIT, poeme, Ed. ATU Sibiu, 2010, colecţia “Raftul de poezie”, 
referinţe critice, coperta IV, Silviu Guga. 

SUB VIA FIINȚEI PLÂNG STRUGURII, poeme, Ed. ATU, Sibiu, 2010, colecția 
“Raftul de poezie”, referinţe critice coperta IV, Cornel Ungureanu, Ioan Radu 
Văcărescu. 


BABILON, poeme, colecția “Poeți români contemporani”, Ed. Brumar, Timişoara, 
2011, prefață Cornel Ungureanu. 


SABATUL INTERIOR, poeme, colecția “Magister”, Ed. Limes, Cluj-Napoca, 2011, 
referinţe critice coperta IV, Ioan Moldovan. 


Publicat de revistele:Argeş, Transilvania, Convorbiri Literare, Poezia, Feed Back, 
Cenaclul de la Păltiniş, Opinii culturale, Cuvântul liber, Algoritm literar, Fereastra, 
Literaria, Cuib, Ardealul literar şi artistic, Semne, Actualitatea literară, Oglinda 
literară, Nova Provincia Corvina, etc. 


Referinţe critice: Cornel Ungureanu, Ioan Moldovan, Horia Gârbea, Ioan Radu 
Văcărescu, Silviu Guga, Eugen Evu, Ionel Amáriutei, Constantin Stancu, Loredana 
Trestariu, Liviu Ofileanu, Melania Cuc, Menut Maximinian, George Paşa, Liviu 
Comşia, Daniel Lăcătuş. 
Referinţe critice în revistele: Luceafărul, Vatra Veche, Cuib, Opinii culturale, Agero 
Stuttgart, Răsunetul, Boema, România nouă, Cetatea lui Bucur, Cenaclul de la 
Păltiniş, Semne, Litere. 
Publicat în culegeri şi antologii. 
Fondator al revistei de literatură şi artă "ALGORITM LITERAR" 

e Membru stagiar al USR, filiala Sibiu. 


Februarie, 2012. 


Notă. Datele biografice au fost puse la dispoziţia noastră de Ioan Barb. 

SCURT DIALOG 


Constantin Stancu întrebă si Ioan Barb răspunde 


Întrebările: 

1. C.S: De-a lungul vieţii, ce ati considerat că vă lipseşte cel mai mult ? 
Răspuns: 
1.B.: Până la treizeci şi patru de ani voinţa şi curajul. As fi dorit foarte mult să schimb unele lucruri din 
viata mea dar, din păcate, n-am reuşit. În fiecare iarnă îmi promiteam că în primăvară voi fi un alt 
om, îmi voi schimba comportamentul, voi fi un om nou; degeaba îmi propuneam. Făceam exact invers 
decât îmi doream. La sfârşitul anotimpului îmi aduceam aminte de promisiune şi îmi venea 
întotdeauna în minte cartea „Întunecatul april”, de Emil Botta. Mi se părea că joc în, propria mea 
dramă. De abia după multi ani am realizat că jucam de-adevăratelea. $i nu, nu cred că am fost un 
actor slab. Dar să revin la întrebare, cam pe la 20 de ani am realizat că în viaţă îmi lipsea cel mai 
mult Dumnezeu. Am suportat să trăiesc cu acest adevăr paisprezece ani. Şi după aceea L-am chemat 
şi mi-a coplesit viata. Concluzia: doar de la acea dată am început să trăiesc. 


2. C.S.: Ce ati învățat de la adversarii sau duşmanii dumneavoastră ? 


Răspuns: 

LB.: Nu ştiu dacă am sau am avut cu adevărat duşmani. Doar oameni care au nutrit, uneori, faţă de 
mine, anumite sentimente mai puţin ortodoxe. $i nu din duşmănie, nici măcar din ráutate ci doar 
datorită faptului că nu au reuşit să se cunoască suficient pe ei înşişi. Vine o vreme când ai curajul să te 
uiti în oglindă şi să nu-ți placă ceea ce vezi. Dincolo de aparente recunosti că abisul este, de fapt, în 
tine. De aceea este greu să pui eticheta, sau să încriminezi, ceea ce nu cunoşti. După mulți ani am 
învățat că este mai înţelept să-mi fac din adversari sau duşmani prieteni. A fost foarte greu, deoarece 
a trebuit să mă smeresc şi să recunosc că au fost momente când am fost rău deşi ştiam că trebuia să 
fiu bun. Adică momente când am greşit. Şi mi-am dat seama că aşa cum nu este zi în care un om să 
nu greseascá în fata lui Dumnezeu, aşa nu a fost niciodată în viața mea un om apropiat în fata căruia 
să nu fi greşit măcar o dată. De aceea am început să-mi cer iertare şi pentru greşelile pe care nu le 
cunosc. Apoi am încredinţat cuprinsul şi încheierea fiecărei poveşti din viata mea în mâna lui 
Dumnezeu. El a făcut tot ceea ce mai trebuia. Si întotdeauna a făcut-o foarte bine. Dar toate acestea 
le-am învățat in a doua parte a vieții mele, de la un frate mai mare, numit lisus Hristos. 


3. C.S.: O întrebare clasică: ce înseamnă dragostea pentru dumneavoastră, la modul practic, de 
zi cu zi ? 
Ršspuns: 
1.B.: Nu vorbesc despre aspectul empiric al acestei chestiuni. Latura luminoasă a acestui sentiment 
este o aură care se aşează ca un scut de protecţie în jurul celor din preajma ta. Care nu te lasă să vezi 
în cel de lângă tine decât o fiinţă la fel de vulnerabilă cum ştii prea bine că esti. Însă cea mai mare 
binecuvântare pentru un om este să fie un receptor al cuvintelor lui Hristos: să iubeşti pe aproapele 

tău ca pe tine însuți. Este cea mai mare poruncă si este cel mai greu de ținut. Tine de respectul pe 
care ţi-l acorzi tie însuți, exact la opusul personajului dostoiesvkian Kirillov, din Demonii, care în 
idealul său de a cunoaşte libertatea deplină a devenit un egoist şi şi-a pus capăt zilelor în numele 
libertăţii depline. A experimenta cu adevărat dragostea înseamnă a fi conştient că eşti dependent 
sută la sută doar de Dumnezeu şi că viata ta este ca un fir de păr trecut printre degetele mâinii sale. Si 
că oricând s-ar rupe firul nu ai de ce să te temi deoarece ai cădea în palma caldă a Lui. Dacă vrei să 
experimentezi dragostea nu ai decât să ieşi la poarta casei şi să vezi în fiecare trecător un prieten care 
are nevoie, ca şi tine, de afecțiune. Şi să crezi că fiecare trecător ar putea fi Isus Hristos. 


4. CS.:Care sunt cărțile pe care le preferaţi şi de ce le preferaţi pe acestea şi nu altele ? 


Răspuns: 

1.B.: Când eram tânăr citeam tot ce-mi cădea in mână, eram însetat de cunoaştere. Când am 
descoperit Biblia, am înţeles că între coperţile ei se găseşte Cuvântul revelat al lui Dumnezeu şi mi-am 
dat seama că acesta conţine toate profundele taine ale înțelepciunii absolute. O lungă vreme n-am 
mai putut citi nimic altceva. După aceea mi-am dat seama că am citit cărți pe care nu le-as mai reciti 
niciodată. Dar şi acum citesc cam tot ce există de ultimă oră în poezie şi, în măsura în care pot, în 
literatură în general. Dar totuşi cred ca cele mai interesante cărți sunt cele pe care nu le-am citit. 


5. C.S.: Care este locul în care vă simtiti cel mai bine ? 


Răspuns: 

1.B.: Poate cineva s-ar aştepta la alt răspuns. Dar eu mă simt cel mai bine acasă, în familia mea dar şi 
mai bine când rămân singur în mine însumi şi la sfârşit îmi dau seama că nu sunt singur şi că se mai 
plimbă cineva prin mine şi ştiu că este o Altă Persoană, ca un susur blând. Atunci mă năpădeşte 
bucuria şi mă dezmeticesc plângând. De câteva ori m-am trezit plângând în public, dar era ca o 
eliberare, un salut al sufletului acordat cu reverență Celui ce-mi umplea de viață, singurătatea. 


6. C.S.: Ce înseamnă pentru dumneata gândul acesta: acum ? 


Răpuns: 
1.B.: Mă tem cá nu există acum. Doar ai gândit şi momentul a trecut în umbra trecutului. Dacă ar 
trebui să mă exprim plastic cred că acum reprezintă frântura de timp desprinsă din viitor pentru a se 
depune pe trecut. Singurul acum se găseşte doar în interiorul prezentului continuu în care se 
manifestă Dumnezeu, care isi Este suficient Sieşi si este din eternitate în eternitate. De aceea El lasă o 
poruncă, de fapt o invitaţie la Mântuire şi, deci, la eliberare de sub robia păcatului adamic. El face 
această frumoasă invitaţie: „acum, dacă auzi glasul, nu-ți împietri inima" , adică spune-i da 
Mântuitorului Isus Hristos în viaţa ta. lar despre zile El mai spune că ziua de mâine nu este a ta, deci 
posibilitatea salvării este chiar astăzi, chiar acum. După acum, orice timp poate fi prea târziu. 

IOAN BARB 


Picătura 
de 
infinit 

POEZIA ÎN VREMURI INTREZISE 


Cu volumul de versuri Picătura de infinit”, loan Barb din Călan revine în peisajul public 
al poeziei după 12 ani. Se simte în volum tensiunea trăirilor, foamea după metafora care să-l 
biruie, bucuria de a putea revitaliza în cuvinte un univers pe care îl credea pierdut cumva, 
dacă nu rătăcit în memoria oraşului. 

Poemele sale sparg monotonia timpului, fărâma de infinit dată nouă oamenilor este 
motivul unei legături tainice a poetului cu sinele său din Marele Sine pe care îl percepe ca 
aproape, foarte aproape şi capătă chipul poemului scris, a celui trăit şi exprimat imperfect în 
cuvinte. Picătura de infinit îl leagă de finit, formele capătă sens, contur, viata brută devine 
cântec, imn, tragedie sau locul unde se poate exprima credința, locul unde lucrurile se fac 
luminoase. 

Există o întoarcere din timpul fără rod, din timpul înghețat, acolo printre stele, cu 
trandafirul japonez aproape. 

Puterea zilnică degenerează în puterea absolută, aceea de a ucide cu mintea, dar uneori se 
face primăvară chiar şi în moarte! 

Este şi o îngâmfare poetică în poezia aceasta prezentată de Ioan Barb, pentru că poezia se 
desenează ca un loc privilegiat, un loc unic, doar pentru cei aleşi cumva, aleşi de cuvintele pe 
care le scriu, le rostesc, le primesc. 

Oraşul poate fi o prezenţă, un loc din care se deschid perspectivele, este cetatea în care, 
fizic, locuieşte poetul pentru o existență spirituală necesară... 

„nebunia a început în primăvara aceasta/în afara oraşului aşa cum timpul curge/prin tine 
din alt izvor/mai întâi au arat câmpurile din jur/pregătindu-le pentru germinatie/cum pregăteşti 
o fecioară pentru ziua nuntii/"- anotimpul galben a deschis aseară ferestrele orașului. 

Poemele surprind ceva din imaginea lumii prezente, ceva ce se va destrăma cândva, 
presiune finitului asupra ființei îndeamnă poetul să se îndrepte cu privirea spre infinit, viata 
lasă doar umbre. Până la urmă poetul îşi pictează inima cu lacrimile sale, ceva se loveşte de 
geamul de sticlă. Ieşirea din finit se forțează prin iubire, o iubire târzie, un strop s-a pierdut 
din acea iubire perfectă, a rămas imnul şoptit, o poveste de primăvară, o biografie scrisă cu 
aripi pe cer... 

„primăvara aceasta/iubito/va scrie cu păsări în noi/o poveste începută/într-un colț de 
infinit” 

Totuşi scrierile se diluează încă în cuvinte zise, se pierd printre imagini, dorințe, 
anotimpuri, tinereţe arsă, durută, e o boală cu fiecare moment de iubire. Uneori Ioan Barb se 
rătăceşte cu voia pentru a că îl fascinează pădurea pierdută a poemului. El, prin versuri, caută 
flămând poezia care îl locuieşte, încearcă să definească infinitul prin fiecare poem, titlurile au 
ceva din jurnalele de actualități frânte de o prezenţă absolută, cenzurate de o suprarealitate pe 
care o banuieste, o doreşte, există. ..- „poetul poate face parte/doar din plutonul de executie/a 
eu-lui său corupt” în poemul picătura de infinit. 

Identitatea fiinţei are ceva tainic, scribul trăieşte într-o scoică părăsită, dar în ceruri se 
deschide o fereastră. Foamea după ferestre, după noi dimensiuni este vitală la Ioan Barb, 
timpul pare prea putin, dar este anotimpul care declanşează noi perspective: „mesteacăn blând 
învăluit in ceatá/ascunsul pleoapei cerului de gheatá/apasá greu şi-ţi impietreste lemnul/când 
iarna-şi cântă-n roiuri albe semnul/ - durerea mesteacănului, toamna (simfonie pentru 
orchestră) 


? Ioan Barb, Picătura de infinit, Editura A.T.U., Sibiu-Hermannstadt, 2010 

Speranța este necesară, există o pasăre în cer pentru fiecare, speranța este o certitudine, 
fără ea lumea nu ar avea sens, iar dragostea este mecanismul prin care speranța este reală, 
posibilă 

Realitatea ca realitate are ceva dur, anxios, flăcările dimineții deformează imaginea, 
prezenţa individului nu mai contează, tristeţea vitrinelor o dovedeşte, o accentuează. 

Apoi schimbarea se poate produce, poetul se poate naşte din nou trecând iordanul din 
lacrimă, este un sens istoric, un sens spiritual prin care toate pot căpăta o altă dimensiune. O 
naştere în care cuvintele sărută ființa. 

O temă interesantă este aceea a unei lumi fără timpul prezent, există cumva trecutul, prin 
bezna din ființă se strigă după ajutor, viitorul este un trecut despre care poetul nu a scris 
nimic, prezentul este iluzia noastră de fiecare zi, virtualul necesar în care ne-am pierdut 
flămânzi după certitudine. Poezia rătăcit într-o lume fără timpul prezent o dovedeşte, este o 
concluzie, sunt câteva exemple. 

Dar cea mai puternică stare, până la urmă, este prezenţa lui Dumnezeu, realitatea 
adevărată, ultima frontieră pentru om, îngerii care se bucură, pietrele încremenesc, un 
porumbel alb zboară înapoi, în eden, semnul unei noi lumii, posibile prin posibila existență 
divină: „se împlinise vremea/privea dumnezeu/se uitau îngerii şi se bucurau/din lumea de 
dincolo/curgea dragostea/"- o flacără de rusalii ca un porumbel 

În scrierile sale Ioan Barb abordează poezia simplu, versurile încep şi se termină cu litere 
mici, până şi Dumnezeu este grafiat cu litere mici, amprenta păcatului şi a limitării au marcat 
poezia modernă şi această stare şi-o asumă autorul, se autolimitează într-un univers formal 
modern, dar temele sale sunt clasice pentru că în joc sunt teme eterne precum iubirea sau 
nevoia de Dumnezeu, ori anotimpul ca o transformare reală. Acest lucru probează că autorul 
este şi un revoltat pe sistem, e revolta dulce-amară a celui care este tentat să cunoască lumea 
prin poezia care locuieşte în cetate precum prietenii. 

Mimarea modernismului este o stratagemă după care se ascunde o ființă dornică dupa 
infinit, o ideea veche, mai veche decât lumea, decât oraşului pierdut, decât obsesiile zilnice. 

Acest volum impune poetului o mai mare focalizare pe expresia poetică, cumva diluată în 
poezia scrisă şi prezentată aici, dar detenta poetică este prezentă şi probabil că pe viitor Ioan 
Barb isi va forja poezia până la starea de energie poetică autentică. Inclinarea spre joc si spre 
bucurie fac lucrurile posibile pentru că a început apocalipsa în oraşul interzis, ca să-l 
parafrazăm. 

Oricum, bine ai revenit în oraşul interzis... 

Volumul are o scurtă prezentare pe ultima copertă, făcută de Silviu Guga cu sinceritate şi 
tristeţea necesară pentru oricine tinde să scrie poezii în vremuri interzise... 


Mai, 2011 

Ó Editura ATU. 


Sibiu-Hermannstadt 

DIMINEAȚA UNUI POET DIN OFICIU 


Ioan Barb are o poftă unică de a primi poezia si de a o dărui. În spatele cuvintelor e o 
forță pe care nu o înțelege uneori, dar o acceptă. Versurile curg aspre, fulgerate de idei bazate 
pe valori creştine, de peisajul brut al oraşului şi al timpului, de întâmplări care au fost şi care 
sunt embleme pentru trecut, de drame vizibile sau invizibile, de trecutul pe care nu-l mai 
poate recupera. Apare durerea că nu s-a întâmplat ceva extraordinar deşi existau toate 
circumstanţele, se contestă poezia ca semn, din foamea sa de semne, rugăciunea străbate 
poemul ca o picătură de infinit, energiile sunt pe tarabă printre bătrâni, copii, funcționari, 
grefiere, vorbele curg pentru cá apa curge, pentru că vântul bate si mişcă gândurile oamenilor. 
Volumul de versuri Sub via ființei plang strugurii” este unul expiator, poetul pendulează între 
durere si salvare, plânsul e semnul bucuriei, via semnul apartenenței la un popor nevăzut încă, 
dar care aşteaptă dincolo de betoanele cetăţii, strugurii, ideile care străbat veacul şi ființa 
poetului, o maturizare brutală ce presupune salvarea. 

În goana după poezia sa pierdută, Ioan Barb lasă urme, uneori cuvintele sunt prea multe, 
există preaplinul care se revarsă peste marginile poemului, poetul nu se poate controla până la 
punctul în care poemul devine ființă singură în lume, autocenzura este de suprafață, le iubeşte 
cu o iubire nemărturisită, dar asimilează poemele sale care atâmă la capătul zilei ca firul cu 
plumb la marginea zidului... 

Ochiul efemer , insectele, noaptea, dimineața, dragostea, amintirile, fereastra deschisă a 
fiinţei, iubirea dusă de păsări, eroul necesar, istoria unei crime, oraşul interzis singurătăţii, 
tenişi chinezeşti, regretul păcatului, a greselii, oraşele acvatice, iată elementele care stau în 
zidul poemului şi-l susțin. 

„aştept sub via fiintei/aud cum imi zdrobesc/în teascuri strugurii//boabele albe ochii/ce 
plâng în vase de clestar/lacrimá cu lacrimá/aduni acest vin/tămăduind vederea/"... - Sub via 
fiinţei plâng strugurii. 

Poemele curg simplu, fără ortografia clasică, poezia devine izvor care echilibrează viața 
celui care o scrie, el sta la un capăt al zilei, poezia la celălalt capăt, din ambele parti se 
aşteaptă miracolul. 

Renuntarea la grafia clasică este un semn de oboseală si de nerăbdare, un impuls care 
mişcă ideile, poemele începu cu literă mică, continuă fără reguli, mesajul pe care î-l lasă 
poetul este acesta: toate poemele vin dintr-o scriere unică, ele sunt parte a manuscrisului 
etern, îşi asumă continuitatea. Se regăsesc în versuri imagini din lecturile biblice, apoi poetul 
neagă starea şi povesteşte simplu, aproape enigmatic, încercând să se elibereze de tensiunile 
vremurilor trecute, viitoare şi, mai ales, prezente. Iată, mărturia unui stejar, istoria unei crime 
spuse de un arbore, văzută prin ochii săi de clorofilă, o sinteză a vremurilor aspre din trecut 
când viata omului nu însemna prea mult pentru tortionari, dar însemna totul pentru un stejar 
care se sensibilizează brusc şi începe să sufere precum omul... Paralela om-pom este una 
luată din Biblie, dar şi din poezia lui Nichita Stănescu. 

Apoi povestea simplă din copilărie devine motivul rememorării durerii absolute în mod 
epic, după modelul lui Iov, un personaj modern de data asta. „sunt mort după dulciuri/le ador 
mă urmăreşte aroma lor/de la nouă ani/de fapt prima aniversare/când tata mă vizita după 
ce/divortase de mama/" ... - aniversare cu ciocolată cu lapte si tenisi chinezești. 

Dar in magma poemelor stau metafore de fosfor: „a picurat/atat de multă luminá/incát/s- 
au aburit ferestrele/”; „lasă timpul să-şi legene/carul plin cu otavá/"; „îmi era teamă să má 
trezesc/să nu cad în ochii tăi”; „noaptea adoarme şi ea odată cu tine”; etc. 


3 Ioan Barb, Sub via fiintei plâng strugurii, Editura ,,A.T.U.", Sibiu- Hermannstadt, 2010 

Dar, alteori, luat de val poetul uită, metaforele cad în facil: „contul meu este parolat cu 
zâmbetul tău” sau „ca o albină/culeg polenul/de pe fiecare petală”. Poate mai multă răbdare în 
naşterea poemului, uneori, ar fi mai oportună la Ioan Barb, o coacere a ideii in vie, o strunirea 
a versului străbătut de energiile zilei. 

Volum are şi greutatea psalmului, sunt unele poeme care au ceva din rugăciunea celui 
copleşit de viziuni, de greutăți, de trădarea aproapelui, de neputinta proprie, de regretele 
inerente vieții. „în dimineața aceasta când mă rog/gândurile mele ca nişte pietre cubice 
grele/paveazá un drum/pe care umblă desculte si stinghere/te caută/” — iisus. balsam pentru 
iertare. 

Interesant că autorul insistă în grafia modernă de parcă arta scrisului s-a topit, este 
conştient de sfintenia versurilor, dar refuză modestia facilă, de faţadă, formele nu mai 
contează, ideea se face de carne şi doare în clipa supremă a revelatiei. 

Unele titluri de poeme au ceva eclatant, mai presus de versurile poemului, titlul domină, 
concluzie a suferinţei necesare: femeia ce străluceşte în mine este o biserică, mi-am ascuns 
iubirea într-o pasăre, s-au mutat închisorile în noi, profeţii despre strălucirea apusă, 
dimineaţa deschide ochii în tine... Până şi cuprinsul volumului, citit pur şi simplu, este un 
poem, voit autorul dă un mesaj despre viziunile sale, despre poezia care l-a îmbolnăvit de 
frumuseţe, nu dorește să se risipească... 

Se simte la Ioan Barb creşterea poeziei sale, evoluția versului de la versul de pe trecerea 
de pietoni, la versul psalm, imaginile se limpezesc, au ceva curat, adânc, /acrimarium de 
Călan si sânge in via nevăzută. Versurile sale prezic ideea finală: ,,doamne/in noaptea 
aceasta/am simţit cum ai privit/doar o clipă in mine”. 

Volumul este bine regizat are inserat o pagină de manuscris, cuvintele dinamice, devenind 
poem, ştersături, reveniri, renuntári, idei si trimiteri, durerea naşterii poemului din umărul 
viei, sunt incluse câteva gânduri despre poezia lui Ioan Barb scrise de Cornel Ungureanu şi 


Ioan Radu Văcărescu, o scurtă biografie la început de carte, cetățeanul Ioan Barb în cetate, 
evenimente, volume, reviste, potențialul din cuvinte, cartea ca semn... 


Aprilie 2011. 

SABATUL INTERIOR 


În doar câţiva ani Ioan Barb s-a maturizat evident, poezia scrisă de el a căpătat o 
dimensiune specială, şi-a găsit un ritm interior necesar pentru un poet ajuns la vârsta deplină a 
viziunii sale, a acceptat suferința pentru fiecare vers, a avut o ţintă: sărbătoarea poemului, 
adică SABATUL INTERIOR’ . 

Sabatul este o zi specială de odihnă fizică şi dedicare pentru Dumnezeu, o zi în care se 
refac legăturile invizibile pentru ca cele vizibile să se poată susţine, o zi în care cuvintele au 
altă dimensiune şi o altă sonoritate... 

Prin volumul SABATUL INTERIOR, poetul cu fire de poet, cum scrie Ioan Moldovan în 
nota literară de pe ultima copertă, autorul isi asumă responsabilitatea metaforei şi a poemului 
care sparge inerția gândului, a poemului care cheamă la rededicare... 

Cartea are trei parti: 

1. Manuscris găsit sub o placă de cer. 
2. Amurg ambiental. 
3. Cautiunea. 

Toate acest fascicole au o semnificaţie specială pentru poet, cartea de fata e doar o umbră 
a cărţii pe care Dumnezeu o scrie în carnea poetului, realitatea imediată nu oferă energii 
viabile care să dea certitudini, există cineva, există ceva care susține existența, cel care a plătit 
cautiunea, care a plătit prețul cerut pentru a ne asigura liniştea zilnică... 

Antologia valorilor din această carte este una specială, scriitorul pendulează de la valorile 
creştine implicite şi, pe alocuri, explicite, la amintire, de la oraşul imediat care agresează 
fiinţa la obiceiurile satului românesc, acolo unde veşnicia mai atinge pomii din grădină şi 
bărbaţii tineri, până la nădejdea într-o lume mai armonioasă şi mai bine zidită... 

Se simte, evident, si o undă de regret pentru o lume mai bună, mai altfel, o lume în care 
sufletul să-şi găsească liniştea şi puterea de a trece de barierele artificiale pe care le întâmpină 
în epoca aceasta, în oraşul acesta, în trupul acesta, în gândul slab al omului apăsat de 
vremuri... 

Versul sáu are ceva dur în structură, ceva frust, apoi este mlădiat de lumea invizibilă 
aflată aproape, reală, mai puţin perceptibilă cu simţurile, dar perceptibilă prin credință... 

Peisajul său interior care se poate zări pe imaginea centrală a sabatului ritualic, este 
interesant, provocator, iar uneori ironic... Dimineaţa lumii, gaura de suflet, ferestrele umbrei, 
iluzia ca preludiu al morții, miracolele inevitabile, existența ca vis al unui mort, cioburile 

femeii, satul adormit printre mesteceni, muşcătura stelei, muntele umbrei, cautiunea 
necesară, glasul care luminează grădina, tara fágáduitá, invierea din tunet, o inimă in care 
au fost ziditi doi tâlhari... 

Ioan Barb este îndrăgostit de viata, viata pare a fi o femeie, e acolo în gândurile sale, 
deschide noi sensuri în dinamica anotimpurilor, iar ochii săi o prind, o protejează, e o dragoste 
care tinde spre absolut. (În poemul: viata mea este o femeie) 

Prezența divină se face simțită organic pentru poet: „străinul îmi poartă semnele peste 
tot/cuiele ruginite în carne au gustul meu/" — poem scris cu un tăciune pe o gaură din 
suflet. 

Scrierile prind ceva din misterul sufletului omenesc, cuvintele se alătură pentru a produce 
sentimente, pentru a crea deschideri, metaforele provocă o stare complexă între suprarealism 
şi ilustrație sau viziune specială: „oraşul cuibărit în mine/se zbătea într-un peşte/”; „chiar dacă 
frigul/incetineste curgerea anilor/”; „dimineaţa fără frunze/mestecenii deveneau bárbati/"; 


* Ioan Barb, SABATUL INTERIOR, Editura „Limes” — Cluj-Napoca, 2011, Colecţia MAGISTER, 84 pagini, cu o 
notă de Ioan Moldovan 

„alergam învelit în sufletul cald/al unui cal/ii rásunam în inimă/până ne inghitea 
depărtarea/privirile pâlpâiau în felinare vechi/incet rásáream in alt timp./"; „se încălzea 
copilăria sub streaşină”; „rămân prăbuşit printre lei/in groapa săpată în mine/"; etc... 

Versul curge normal, fără semne de punctuație, titlurile poemelor au litere mici, totul pare 
rupt dintr-un poem mai mare, sunt fragmente care au o sonoritate concretă dintr-un poem mai 
înalt, poemul melodios din cer, ori din gând, ori din oboseală inerentă ființei umane... Chiar 
titlurile poeziilor sunt alese cu grijă, par mici haiku-uri, semne pe coaja scrierilor, semnifică o 
stare, o idee, o lume: din ladita comandantului zbura toamna; te risipeai ca argintul viu; 
mușcat de timp în satul adormit printre mesteceni; teascul de dincolo de tara făgăduită; 
scoteam dragostea cu o pompă submersibilă; mă voi afunda în inima ta ca-ntr-o 
mlaștină; ca o pasăre sub ferestrele umbrei; etc... 

Tinereţea se iveşte din starea soldatului, cel care e pregătit pentru bătălii, da, tinereţea e 
un cântec, o baladă veche, o idee care muşcă din memoria poetului, ceva care s-a dus, s-a 
topit, era dorul după libertatea absolută, starea specială în care toate sunt posibile precum în 
poemul „aşa a fost toată viata ta”. Strigătul special de luptă şi eliberare: Liby... 

„pe terenul de instructie/se înfruntau dragostea cu noaptea/un dor 
nebun după libertate/atunci ai pus numele armei Liby/adică liberare 
strigai de trei ori pe zi hai Liby/si căutai pe întuneric in fiecare stea de 
la fereastră o fată// ... visai la o poveste de dragoste cum n-a mai 
fost/scriai poeme cu motorul pomit/pe chitantele de benzină de la 
PECO/si deodată te-ai refugiat in tranşeele/săpate în ridurile unui 
bătrân! 

Uneori, furat de valul poeziei, de starea specială a sabatului, poetul pierde firul înalt a 
versului, cuvinte capătă o energie pală, oboseala din background adoarme ochiul interior, e 
oboseala individului care aşteaptă ritualul vechi de sărbători, umanul ia locul poetului cumva: 
„amintirile ne vor înfăşura in interior/cu un fir de bumbac/" — vom rămâne imbratisati. Ori: 
„voi incropi din sentimente nefolosite atele/pentru crengile rupte de viscol/" — voluntariat 
pentru schimbul de noapte. 

Ultimul ciclu, Caufiunea, aduce în planul întâi necesitatea salvării ființei într-o lume în 
care toti părem condamnați, primul „poem frate peste groapă” arată posibilitatea reală, cineva 
lua locul celui plecat din lumea aceasta, viaţa continua prin ceilalți, Dumnezeu e un Dumnezeu 
a celor vii, tradiţiile au ceva din taina continuității: „la cimitir cel mai bun prieten al 
mortului/era chemat de părinți frate peste groapá/se lega că va tine locul celui plecat din lumea 
aceasta/aşa cum Iisus a incredintat-o pe Maria lui loan/” 

Dar există si o tara făgăduită, traseul este deschis de poporul de sclavi condus de Moise, 
personaj emblemă pentru istoria omenirii, cel care i-a condus în acea tari depărată, le-a redat 
libertatea şi demnitatea, fiecare are nevoie de o tara, iar marea poate deschide drum, iar cetăţile 
cad la strigătele celui care crede...- teascul de dincolo de tara făgăduită. 

Sabatul interior, ziua specială, ziua poemului ca o tara fágáduitá pentru Ioan Barb. 

În nota literară dedicată volumului de față, Ioan Moldovan scria: „Joan Barb vede în lume 
şi vede lumea drept ceea ce lumea e îmvoită de el însuşi a arăta: că e disponibilă a fi salvată, 
cá e gata să aline cu frumuseți acreditate de tradiţie, că nădejdea făcătorului ei, poetul, pot 
Jace ecou armonios. ” 

Cartea este dedicată soției Sofia, pentru că sabatul nu poate fi sărbătorit de unul singur, 
sabatul e ceva special, dragostea ca durată, dragostea ca vreme, dar toate isi au vremea lor, iar 
Ioan Barb vrea să evadeze cumva din starea prezentă, pentru a fugi in tara promisă: „şi adorm 
câte o primăvară în gândul lui Dumnezeu”, după cum mărturiseşte... 


Decembrie, 2011. 

CÂNTECELE BABILONULUI, DE LA CLONA LA OMUL SALVAT... 


Babilonul este locul exilului, locul unde ființa este dusă departe de locul sfânt în care a 
fost sădită, ruptă de sursa energetică a pământului cu iarbă verde si cu rouă pe cuvinte. 
Babilonul va pieri cândva, ca semn a dreptății lui Dumnezeu. Semnul legării de lumi străine 
rămâne Babilonul. Presiunea pusă de cetatea străină este imensă. Cel aflat în Babilon va trebui 
să lucreze pentru stăpânul străin, visând la libertate, la cetatea în care s-a născut. E o lege a 
istoriei, e dreptate divină, e necesitate pentru ca mintea ființei aflată în Babilon să primească 
revelaţia, mesajul așteptat. Dorul după libertate şi locul sfânt care le-a generat a făcut să apară 
arta şi marile opere din orice domeniu. 

Ştiinţa vieţii este ştiinţa de a te elibera de Babilon. 

În cartea sa, intitulată simplu, babilon”, loan Barb îşi păstrează echilibru interior pentru a 
ne scrie câte ceva din Babilonul său interior. Desigur că exilul la poet este unul în ființa sa, în 
cetatea sa, în lumea în care trăieşte zilnic. Poezia este epistola, una singură, scrisă cu mânie, 
pasiune si revoltă, dar care îl leagă de lumea nevăzută a cetăţii sfinte din care a fost smuls. E 
singura punte nevăzută peste lumi. Ioan Barb se întoarce la poemele sale cu bucurie, cu 
bucuria de a se regăsi şi cu bucuria de a primi certitudini. Cuvintele îi permit să aibă 
certitudini, în rest, poetul rezistă... 

Volumul este încărcat de un mesaj greu, cu accent negativ, e un țipăt ciudat, aruncat in 
lume prin şoapte, lumina libertății este dincolo de orizontul poemelor, dar este... Nu-ul lui 
Barb este o afirmaţie indirectă. 

În ultimii doi ani poetul a fost prezent insistent în peisajul literar prin volume interesante, 
acum isi strigă of-ul, isi cântă doina refuzului, se aventurează in propria captivitate flămând 
pentru a redescoperi sensul spre fara sa... 

Temele, ideile, gândurile devin baroce, lumea se complică, aerul este încărcat de 
simboluri: clona necesară, lipsa tandretei, luna neagră a tăcerii, oceanul singurătăţii, somnul 
greu al omului trudit de patimi, misterul din trenul de noapte, semne pe carapace, noaptea 
mângâietoare, lumile paralele care creează destinul, pierderea identităţii, fără Dumnezeu, fără 
origine, groapa comună, amintiri din cuşca leului, ultima vamă, dispariţia valorilor umane, 
cerul deschis, Jerusalimul, locul de unde a fost frânt eroul, armura de (117 

Putem descoperi în poeme teme de actualitate, simboluri creştine, idealuri intelectuale, 
suferința ca partener în cetate, refugiul în vers şi gând... Într-un fel poetul certifică 
maturitatea sa prin luciditate, în altul, se eschivează de călătoria spirituală necesară, dar 
tânjeşte după ea, este flămând după lumină şi după stabilitate, iubirea pare undeva în cămările 
nopţii... Dar omul nu disperă, din contră, poemul îl eliberează si permite să vadă luminile 
Cetăţii lui Dumnezeu... 

„soarele negru clipeşte în noi/cărări in deşert ne proiecteaza/pe feţele arse drumul robiei/ 
din Babilon şi Damasc/ará prin gânduri cuvintele párintilor/intrati în odihnă sub pietre 
stráine/" - Ierusalim, Ierusalim. 

Poetul preia simbolurile credincioşilor, Ierusalimul ca cetate sfântă, proiectând în cer 
cealaltă cetate, mai curată, mai reală, mai înaltă... 

„pentru cetatea aceasta vom indura frigul/si temnita toamnei/noapte de noapte sub porțile 
dărâmate/şi nu vom avea odihnă/până nu va fi împrejmuită cu ziduri/ziditi cu piatră fiecare 
fereastră/inimile noastre de nazirei vor lumina prin pustie/ - Ierusalim, Ierusalim. 


* Joan Barb, babilon, Editura „Brumar”, Timişoara, 2011. Colecţia poeti români contemporani, cu o prefaţă de 
Comel Ungureanu. 

În poem răzbat ecouri din psalmi, din scrierile profeților, textul vechi al cărții devine 
actual pentru cel aflat în exil, în trupul său, în cetatea sa, în lumea sa, Scriptura conţine cheia 
spre altă lume... 

Volumul începe cu un poem ciudat pentru un poet care tânjeşte după viata: clona. Ideea 
concluzivá este: clonele mu au viitor sau trecut. E revelaţia la zi, tipatul dupa viata 
adevărată..., dar cine să o poată oferi clonelor? 

Cântecul care eliberează sufletul se topeşte în sunete fără ecou, chitaristul (de fapt cel care 
cântă la harpă, precum David, împăratul lui Israel) îşi pierde vechea artă: 

„el tânjea după ploaie/frunzele dormeau in somn/infloreau copacii/ploaia alunga cerul sub 
streaşina cuvintelor/fiecare inimă se făcuse mare/cât o planetă/se topea/picura/pic pic pic/" 

Imaginile din poeme au ceva straniu, străin, în Babilon lucrurile arată altfel: pe cerul alb 
începe un film, în ochi îşi făceau cuib două lumini, deschideam cu stoicism venele gândurilor, 
viata fără efecte speciale, din rochia ta picurá în boabe mici întunericul, cuvintele inmugureau 
pe limbă, în curând vom trece unii prin alții, tăria unei iluzii, se plagiazá mirosul glontului, mă 
înşurubez în necunoscut, orice cotlon din viata este o grădină înflorită, se auzeau sirenele 
urcând goale în pieţe, botezul din lacrimă... 

Apogeul exilului este exprimat într-un poem dens, cutremurător si real: fără origine si 

fără Dumnezeu. 


„de aceea nu a vrut nici un trup 

să mă îndure nouă luni în interiorul său 

as fi răcnit speriat ca într-o peşteră 

blocată de apele subterane pluviale 

am cerut să fiu eutanasiat înainte de naştere” 


Totuşi Ioan Barb îşi mărturiseşte viziunea, e una de creştin care acceptă teroarea exilului 
ca pe un motiv de evadare spre cetatea din vis, chiar dacă drumul trece prin deşert... 


„priveau steaua printre stânci 
într-un cuibar cu ouă de aur 
vedea răsărind 

soarele nopții în câmpie 
întunericul s-a tras înapoi 

cu apele Iordanului 


prin fereastra deschisă 
printre 40:14 lumi 
cobora din Cuvânt 
Dumnezeu” - Betleem 


Ultimele versete stau sub imperiul unei revelații personale autentice, în acord cu revelația 
universală, armonia de la nivelul personal se pliază pe armonia de sus, astfel împăcarea 
exilatului cu soluţia eliberării este definitorie şi dominată... 

Babilonul şi-a pierdut astfel puterea. 

Evadarea se petrece datorită puterii spirituale pe care exilatul o primeşte tainic, este 
puterea divină evidentă, necesară, cea care purifica inimile: „aşa imi albesti Tu viata/din 
gândurile negre/se leagáná in spânzurători cusute în inimá/si mă ingrozesc//dar Tu ai durat 
acolo o vâltoare/din miezul de andezit si de onix/pentru botezul din lacrimá/al 
cuvintelor/pregătite de rugăciune”... - Iordanul interior 

Poetul rămâne fidel stilului său, versurile se leagă prin idee, prin stare, curg simplu, fără 
reguli importante de punctuație, poemul pulsează, normele împiedică discursul, din acest 
motiv se simte o libertate a exprimării evidentă, deşi în background autorul a lucrat pe text 
pentru a-l slefui, pentru a-l feri de erori şi stángácii, atent la mesaj şi sabat interior. Pasiunea 


Page 20 of22 


COLECŢIA SCRIB: DIMINEAȚA UNUI POET DIN OFICIU - IOAN BARB 


pentru scris tinde să devină obisnuintá zilnică, iar slefuirea mai atentă pentru ca fata poemului 
să se facă de marmură, cuvintele formând o structură destul de solidă. Maturizarea s-a produs 
brusc la Ioan Barb, poezia il tine captiv si îl îmbată de semnificaţii... Este şi un spirit creştin 
autentic care nu se mai formalizează, canonul universal este schimbat pe canonul personal 
armonizat cu textul vechi al Scripturii, pentru a da consistenţă zicerilor sale şi credibilitate, 
dar principiile rămân valabile... 

În prefata la carte, Cornel Ungureanu notează: „Mi-e greu să scriu despre poezia 
domnului Ioan Barb fără a pune accentul pe ideea de construcţie culturală în zonele absente 
din orice geografie a literaturii. Sau care lipsesc, dintr-un motiv sau altul, din obignuitele 
istorii. Primul impuls al poetului (care trăieşte visul de a realiza, aici, un Centru) este de a 
marca absentele, locul gol, lipsa oricărui impuls.” — Poezia unui homo aedificator. 

Pentru a pătrunde esența poeziei scrise de Barb trebuie să cunoşti marile istorii ale 
credinţei, istoria Bibliei, el nu ezită să apeleze la temele solide ale lumii, la cele general 
acceptate, dar o face în stil personal, de poet exilat în opera proprie, ținut captiv de existența 
zilnică între libertate şi necesitatea de a rezista între fălcile existenţei. 

Spre deosebire de alte volume ale sale, de data aceasta poetul pune accentul pe starea 
spirituală, îşi concepe poemele din elemente spirituale, realitatea s-a retras în alte zone, abia 
perceptibile, elementele ei sunt sugerate, greul zilei s-a topit în metafore, dar în spatele lor 
lumea se mişcă şi zguduie zidurile Babilonului... Călătoria între Ierusalim şi Babilon dus- 
întors este una spirituală şi interesantă, poetul o reface prin poezia sa, ca un dar pentru cititor, 
pe care il şi provoacă la autocunoastere şi la cunoaşterea istoriei umanității, căci fără credință 
lumea este săracă. 


„tot aşa sunt si eu Doamne 
nu Te-am văzut niciodată 

dar căldura Ta îmi înviorează gândurile 
de atâtea ori mă cutremur 

când lumea răcneşte la mine 

prin gura leului 

genunchii tremură slábiti 

mersul devine stângaci 


dar simt cum se încălzește viata 
în palmele Tale 

in jur rotesti liniştea 

prin inelul unei planete 

dragoste în interior 

îmi ancorează centrul de greutate 
într-un nou răsărit”- începuturile slabe 


Tráind în oraşul Călan, Ioan Barb este şi artizanul unei reviste literare interesante in care a 
pus pasiune si talent: „Algoritm literar”. El încearcă să focalizeze prin artă marea artă de a 
rezista, într-o lume dificilă, prin frumos, preluând un mod de a face o bună cultură pentru 
zonă, specific acestei perioade la români, care în felul acesta îşi consolidează amprenta 
spirituală într-o Europă în căutarea propriei identități. Demersul său reprezintă şi un efort 
personal material alături de Silviu Guga si alti scriitori pasionaţi după adevăr, în provincia 
cuvintelor evadate... 


Ianuarie, 2012 

Cuprins: 


. ACUM, ORICE TIMP POATE FI PREA TÂRZIU! 
SCURTE NOTE BIOGRAFICE 
SCURT DIALOG 

. POEZIA ÎN VREMURI INTREZISE 

. DIMINEAȚA UNUI POET DIN OFICIU 
SABATUL INTERIOR 


CÂNTECELE BABILONULUI, DE LA CLONĂ LA OMUL SALVAT... 

